ÍF–liðið er eitt rættiluga gátuført lið. Viðhvørt spælir liðið fram úr væl og sigrar ella spælir javnleik móti sterkastu liðum í bestu deildini, og har alt talar fyri sigri, megnar liðið alt ov lítið. Okkara lið møtti AB–liðnum í dag í Gøtu. AB–liðið liggur næst niðast á stigatalvuni, og hesaferð átti ÍF–liðið heimadyst. Seinast vit spældu móti teimum á Argjum, leiktu vit javnleik 1–1, so alt talaði fyri einum sigri. So skjótt dysturin varð bríkslaður í gongd, vístu AB–liðið ein brennandi vilja. AB–leikararnir vóru sera ágrýtnir og arbeiðssamir, meðan ÍF–liðið hevði trupult við at koma upp í ferð, ið er neyðug fyri at náa málinum um ein sigur. Tá ið umleið 20 minuttir vóru leiktir, eydnaðist tað AB at fáa mál. Ikki fyri at taka nakað frá AB, men ÍF–liðið“ foreraði” teimum málið, við at gera eitt fult komuliga óneyðugt fráspark, beint uttan fyri 16–meturin í høgru síðu. ÌF–verjan var ótrygg í dag, og tað kom til sjóndar, tá ið frísparkið varð skotið. AB–leikarar stóðu púra fríir og lætt var at seta bóltin í netið til støðuna 1–0 til AB. ! 0 minuttir seinni fekk AB hornaspark, og enn einaferð eydnaðist AB at fáa bóltin í málið, til støðuna 2–0, ið eisini var hálvleiksstøðan. So skjótt sum seinni hálvleikur varð settur í gongd, vístu fuglfirðingar seg frá síni góðu síðu–ágrýtnir, raskir og leiktu góðan og vakran fótbólt. Tað gekk ikki long tíð, so eydnaðist tað Nenad at seta bóltin í netið til 2–1. ÍF-liðið tók nú yvir, og mangt bendi á, at nú fór vend at koma í. Fleiri góið álop vórðu gjørd, men ikki eydnaðist at fáa bóltin í netið. So hendi tað, sum so mangan hendir í fótbólti, at hitt liðið fær mál. AB fekk eitt hornaskot, ið varð skotið væl inn fyri, har AB-leikari fekk høvdað bóltin í málið, so støðan bleiv 3–1. Fuglfirðingar fullu ikki í fátt av hesum, tvørturímóti, løgdu teir alla sína orku í at vinna dystin. Stríðsviljin kom týðuliga til sjóndar, og við vøkrum og skilagóðum spæli, eydnaðist tað Clayton at seta bóltin í netið til støðuna 2–3. ÌF–lið helt fram at trýsta. Bartal varð settur fram at styrkja álopið, og mín sann gav hetta úrslit. ÍF–liðið fekk hornaspark, ið Andy skeyt væl innfyri, og so var góði, gamli Bartal har við høvdinum og setti bóltin í netið til javnleik 3–3. Fuglfirðingar hildu fram at trýsta, og teir vóru um at fáa fjórða málið, men tað eydnaðist tíverri ikki. Havandi í huga at AB var nógv tað betra liðið í fyrra hálvleiki, meðan ÍF–liðið átti allan seinna hálvleik, so var úrslitið rættvíst. Komandi hóskvøld skal ÍF-liðið spæla móti FC–Suðuroy í Gøtu. Spælir ÍF–liðið báðar hálvleikirnar við fullari ferð, so megnar liðið at vinna. Vit hittast í Sarpugerði komandi hóskvøld. Signar